Sigurd Skirbekk

Sigurd Nergaard Skirbekk (født 1934) er en norsk sosiolog og forsker som primært har arbeidet med kultursosiologi. Han har utgitt flere bøker innen sitt fagområde. Han var ansatt som professor ved Universitetet i Oslo. 
Skirbekk tok magistergraden i sosiologi ved Universitetet i Oslo 1960, med psykologi og etnologi som støttefag. Magisteravhandlingen var om utfordringer som bygdeungdom møtte i Oslo og hadde tittelen Fra bygdekultur til bykultur: en studie av innflytterungdoms orientering i Oslo. Noen år senere tilbrakte han et studieår Stanford University i California. I 1986 tok han en doktorgrad ved UiO med avhandlingen Ideologiavsløring som ideologi: en argumentasjonsanalyse av norsk moraldebatt.I starten av 1960-årene ble han ansatt i en undervisningsstilling ved avdeling for bygdesosiologi ved Norges Landbrukshøgskole. Deretter ble han vitenskapelig assistent ved Institutt for kriminologi og strafferett ved Universitetet i Oslo. I slutten av 1960-årene arbeidet han med kultursosiologiske forskningarbeider ved Institutt for samfunnsforskning, med støtte fra Norges almenvitenskapelige forskningsråd, Ohio State University og Norsk rikskringkasting (NRK). I 1971 ble han ansatt som førsteamanuensis i sosiologi ved Institutt for sosiologi ved Universitetet i Oslo, der han også var bestyrer (1990–1991). Han ble professor i sosiologi i 1991. Emeritus fra 2004.
Skirbekk har arbeidet mest med kultursosiologiske emner, med vekt på moderne ideologier og utbredte fortolkningsformer. Et gjennomgangstema i hans arbeider har vært spørsmålet om samtidige kulturformer er egnet for å strukturere de utfordringer som moderne samfunn stiller mennesker overfor. Han har befattet seg med spesifikke emner som nasjonalitet, kulturkonflikt, innvandring, familiestruktur, moralproblematikk, reproduksjon, innholdsanalyser og ideologitilknytning av mediestoff. Han har også deltatt i samfunnsdebatten og hevdet blant annet i 2004 at Norge og Europa vil få muslimsk flertall i 2100 om noe ikke gjøres med det europeiske reproduksjonsmønsteret.Han har utgitt flere bøker og en kan spesielt nevne Den samfunnsvitenskapelige tenkemåte (1967), Psychoanalysis and Self-Understanding (1976), Ideologiavsløring som ideologi (1986) og Ideologi, myte og tro ved slutten av et århundre (1999).
Skirbekk har hatt flere verv. Internt har han sittet i rådet for ex. phil. i fakultetsstyret ved det samfunnsvitenskapelige fakultet og i Professorforeningens styre. Han var formann i Professorforeningen ved UiO (2002–2004). Han har også sittet i styret for Universitetsbiblioteket i Oslo (1991–1992) og i styret for Politihøgskolen (1992–1994). Under studieårene var han formann for Kulturutvalget under Det Norske Studentersamfund og hadde også et verv i sosialetisk utvalg under Den norske kirke.


== Bibliografi ==
1968 Den samfunnsvitenskapelige tenkemåte. Fakkelbok, Gyldendal. 195 s.
1972 Kulturoppfatning og samfunnsutvikling. Individtenkning i norsk litteraturkritikk. Universitetsforlaget, Oslo. 105 s. 
1973 Meninger i NRK. En studie av idépolitisk balanse. (Med Olaf Aagedal). Dreyer, Oslo. 215 s.
1976 Psychoanalysis and Self-Understanding. Duquesne Unuiersity Press, Pittsburgh. 151 s.
1978 Innføring i sosiologi. Bokmål og nynorsk. Fabritius, Oslo. 180 s.
1986 Ideologiavsløring som ideologi. En argumentasjonsanalyse av norsk moraldebatt. Doktorgradsavhandling. Universitetsforlaget, Oslo. 404 s.
1989 Frihet, likhet, brorskap – og dårskap. En sosiologisk kritikk av revolusjonsarven i dagens samfunn. Sigma forlag, Bergen. 129 s.
1999 Ideologi, myte og tro ved slutten av et århundre. Tano/Aschehoug, Oslo, 458 s.
2003 Neadekvatnaja Kultura (Inadekvat kultur) Forlaget MIK Mik, Moskva. 271 s.
2003 Gode formål – Gale følger. Kritisk lys på norsk innvandringspolitikk. (sammen med Tore Lindbekk og Ottar Brox) Cappelen Akademisk forlag. Oslo. 211 s.
2005 Dysfunctional Culture. The Inadequacy of Cultural Liberalism as a Guide to Major Challenges of the 21st Century.  University Press of America - Rowman & Littlefield. 248 s.
2008 Nasjonalstaten: Velferdsstatens grunnlag. Kolofon. 220 s
2012 Motforestillinger - Femti påstander møter motargumenter. Kultur AS. 248 s.


== Referanser ==


== Eksterne lenker ==
Offisielt nettsted